
LA CIGALO DE POURCHIERO 


1876 
Léon de BERLUC-PERUSSIS 
(1835 - 1902) 


1903 
Edouard AUDE 
(1868 - 1941) 


1941 
Charles MAURRAS 
(1868 - 1952) 
exclu en 1946 


1953 
Pierre JULIAN 
(1896 - 1957) 


1958 
Jules AVRIL 
(1889 - 1977) 


1978 
Pierre VOULAND 
(1930 - 2015) 


2016 
Gilles DESECOT 
(1945 -) 


Introuducioun 
Génto Réino Angelico, 
Segne Capoulié, 
Car counfraire, 
Cars ami felibre, 
Midamo e Messiés, 


Poudés pas agué idéio coume siéu esmougu de faire davans 
vous lou laus d’aquéu que rescountrére pér lou proumié cop 
i’a quasi quaranto an quouro arribére a Cano. 

Mai d’en proumié me déve de gramacia lou counsistori de 
m’agué elegi felibre majourau. Mi gramaci van ala majouralo 
Glaudeto Occelli ma meirino, i majourau Jan-Louis Caserio e 
Nadau Lafon mi peirin que m’an fa fisan¢o. Ai qu’un souvet : 
es de li pas decaupre. 

Avans de parla de Péire Vouland me fau parla un pau de touti 
aquéli qu’an carga la Cigalo de Pourchiero e que soun d’ome 
que faguéron e fan toujour ounour au Felibrige. 

Despiéi que siéu esta elegi, mant un cop li gént m’an 
demanda: mai d’ounte vén aqueste noum de Pourchiero ? 


Es lou majourau Leoun de Berluc-Pérussis que chausigué lou 
noum de sa Cigalo en 1876. Pourchiero (Porchéres en 
francés) es lou noum dou castéu, proche Fourcauquié, dins 
lis Aup-de-n-Auto-Prouveénco, ounte restavo. 

Lou majourau Vitour Lieutaud aurié vougu que de Berluc- 
Pérussis changésse lou noum de sa Cigalo; ié prepausé 
Cigalo dis Aup, Cigalo de Luro, Cigalo déu Fourcauqueirés vo 


Cigalo de Leberoun, mai de Berluc-Pérussis tengué targo e 
garde a sa Cigalo lou noum de Pourchiero. 
Leoun de Berluc-Pérussis que Frederi Amouretti, un di 
foundadou de l’Escolo de Lerin de Cano, disié d’éu: « Si en 
littérature nous sommes tous des disciples de Mistral, en ce qui 
concerne la politique félibréenne nous procédons de M. de 
Berluc-Pérussis. » Roumanille avié escri un jour a de Berluc- 
Pérussis : « Entre nautre fugue di (e lou diguessias en degun !) 
sian que tres : iéu, Frederi e vous que sachen cascareleja. » 
La Cigalo de Pourchiero es cargado, piéi, en 1903 pér 
Audouard Aude que fugué president de l’académi de-z-Ais. 
En 1941 la Cigalo de Pourchiero revén a Carle Maurras, foro- 
bandi dou Felibrige en 1946. 
Fau espera la mort de Maurras pér que Péire Julian, l’autour 
emé Péire Fontan d’uno antoulougio de la pouésio 
prouvencalo, siegue elegi a la Cigalo de Pourchiero en 1953. 
Cing an aprés, en 1958, la Cigalo vén se pausa sus lou pitre 
dou canounge Juli Avril piéi enfin sus aquéu de Péire 
Vouland en 1978. 

Aro vous parlarai de Péire Vouland : 
Parla de Péire Vouland es pér iéu tout au cop eisa, que I’ai 
bén couneigu, e pas eisa, que fugué un ome di noumbrousi 
facieto : un saberu, un letru, mai, se tout ¢o que disié éro, la 
maje part dou téms, tras que serious, toujour lou disié ‘mé 
forco esperit que poudié ana fin-qu’a la galejado. 


De Caumount a Cano 
Vous parlarai d’en proumié de |’ome, de sa vido, que 
se pou pas coumprendre sis engajamen sénso la counéisse. 

Péire, Bruno, Felip Vouland es nascu lou 18 de janvié de 
1930 a Caumount-sus-Durénco dins la Vau-Cluso dins lou 
café que si gent tenien, carriero Aristido Briand. (S’escriéu 
Caumount mai se dis Coumoun). 

Caumount ounte éron nascu Adoufe Dumas e Auzias 
Jouveau, e que, dis lou prouverbi : « A ddu mau dou curat de 
Caumount, fai la demando e la responso.» Auzias Jouveau 
disié : « Ma patrio es la Franco, mai per iéu, Caumount n’es la 
capitalo. » Crese que Péire Vouland aurié pouscu faire siéuno 
aquésti paraulo. 

Marius Jouveau, dins soun libre Toucant lou vihadou definis 
ansin l’endré : « Asseta sus un pendis coume un pastre long 
duno ribo, a dous pas de la Durén¢go, Caumount es un poulit 
vilage peresous. Lou sémblo dou mens. |...| Coume i’a ges de 
fabrico, lis estrangié soun pas vengu nombrous penja 
cremascle, coume en tant d’autri vilage, apres la guerro, e li 
Caumounen vivon entre éli. Se pou dire que formon uno 
grando famiho. [...| Ai garda l’impressioun qu’da-n-aquelo 
epoco li Caumounen eéron touti cousin. De bon dre, d’aiours li 
Jouveau cousinejavon emé li Trichelieu, li Palun e li Vouland. » 
Lou café Vouland éro couneigu souto lou noum de Cabaret- 
Nou. Auzias Jouveau n’en parlo dins un de si conte, Uno bono 
Galejado e Marius Jouveau dins soun librihoun Toucant lou 
vihadou dis : « Lou Vouland dou Cabaret-Nou (lou grand de 
Péire) éro un dansaire de proumiero forco. Dins Caumount 
navié pas dous coume éu per faire lis alo de pijoun e batre 
l’entrechau...» e apoundié: « Vouland avié uno babiho 
inagoutablo, e vous languissias pas en sa coumpagno. » Quand 
se dis que raco racejo... 


Péire Vouland éro lou cadet d’un fraire qu’avié sét an de mai 
qu’éu. 

Soun paire defunté que Péire avié quatre an. Fau dire qu’éro 
esta gaza dou tems de la Grando Guerro e coume tant d’autre 
s’en éro jamai repatina. Sa maire, que touti ié disien Bertino, 
metegué lou café en gerénci e a l’oustau éron pas dins la 
drudiero. 

Ané a l’escolo primari déu vilage ounte |’istitutour lou 
remarqueé e vesié en Péire un istitutour. Per faire soun 
coulége sa maire lou mandé au seminari d’Avignoun ounte 
aqui li préire vesien en éu un capelan. Mai pér prepara soun 
bacheleirat Péire ané au licéu Frederi Mistral d’Avignoun. 
Aqui fagué de rubi, esport que lou pivelavo, bessai mai que 
lis estudi : s’agissié de rubi a 13 valént-a-dire lou jo a 13. 
Que faire aprés lou bacheleirat? Péire souvetavo d’éstre 
medecin, mai ié falié uno bourso. La bourso se fai espera alor 
fagué lou casso-eigagno, lou survihant, dins un establimen 
d’Ate. Es aqui que Péire Vouland va aprendre qu’es greva 
d’uno malautié qu’alor fasié de degai: la tuberculdsi. A-n- 
aquesto epoco i’avié pas gaire d’autri remédi que lou 
sanatourion. Péire ié passé cing an, fugue oupera, garigue, 
mai resté pamens fragile. Pousqué pas faire lou service 
militari. 

Faire lou medecin éro trop alassant, alor quente mestié 
chausi ? Li medecin ié counseion de faire lou proufessour. 
Péire counéis la lengo italiano que I’a ausido au siéu ounte 
i’avié d’Italian que ié venien travaia, alor coumenco d’estudi 
d’italian a la Sourbouno. Mai a la Sourbouno se pou tambén 
estudia lou prouvencgau. Péire ié seguira li cous d6u 

proufessour Jan Boutiére* pér davera un certificat de Langue 
et Littérature Provencales e un D.E.S. de mestrio que soun 
sujet éro La chanson politique en Provence et en Italie au 
Moyen-Age. 

Adounc Péire Vouland sara proufessour. Coume amavo de 
dire : «Un de mis aujou, déu téms de la Revoulucioun 
s‘Oucupavo dase, alor de marridi lengo diguéron que fasiéu 
coume éu. » 

Es a Paris a la Ciéuta universitari que fagué couneissén¢o de 
Franceso que devendra sa mouié en 1961. 

En 1963 es la neissénco de Verounico, la retissido au CAPES 
d’italian e la parténcgo pér Gap ounte ven d’éstre nouma dins 
lou meme establimen que Pau Pons qu’avié 20 an de mai 
qu’éu e que devendra capoulié dou Felibrige. Pau Pons 
ajudara lou paréu a s’istala e d’aqui espelira uno bello 
amista. 

Péire Vouland ensigno l’italian mai entandé6umens preparo 
lagregacioun d’italian que davero en 1967. Alor ié 
prepauson d’ensigna dins uno classo preparatori i grandis 
escolo de Lioun; mai Péire avié fa uno demando pér se 
raproucha de son Miejour tant ama que ié mancavo. Sa 
demando fugué acetado e ié prepauséron un coulége de 
Cano. Dequé chausi: uno classo prestigiouso ? ensigna i 
drole ? Pér éu la chausido es léu facho, sara la vilo dou 
Festenau. Ensignara dins quasi touti lis establimen de la 
ciéuta, majamen au licéu Juli Ferry ounte faguére sa 
couneissén¢o quand ié fuguére nouma en 1979. 

Es a Cano que Vincén e Ano-Liso arribéron au fougau. 


Cano devendra sa vilo mai 6ublidara pas soun car Caumount 
e mancara jamai, chasque an, de i’ana per participa i dos 
fésto majo de la vilo: la fésto de la Sant-Sifourian au mes 
d’avoust e la fésto de la Damisello (fésto que se debano en 
l’ounour d’uno femo caritablo que ié disien la damisello de 
Pivert) au mes de setémbre. 

E Caumount tambeén éublidara pas Péire Vouland. D’efét, un 
jour, la coumuno decide de trasfourma lou Cabaret-Nou per 
n’en faire uno biblioutéco. S’agissié de ié trouba un noum. 
Alor déu téms dis obro d’adoubage de |’establimen, 
meteguéron a !’anciano biblioutéco uno bouito dis idéio que 
li Caumounen devien ié metre lou noum que souvetavon per 
la nouvello. Fugué, aprés aquesto counsulto demoucratico, 
lou noum de Péire Vouland qu’empourteé lou gréu e que 
fugue piéi valida a l’unanimeta pér lou counséu municipau. 
En abriéu 2014, la biblioutéco Péire Vouland fugué 
inagurado en sa presénci mens d’un an avans sa despartido. 
Lou proufessour Jan Boutiére creé en 1948, a la Sourbouno, 
l'Institut de langue et de littérature d’Oc que n’en fugue lou 
direitour fin-qu’en 1967 e que devengué lou CEROC (Centre 
d’Enseignement et de Recherche d’Oc). Es Carle Rostaing que 
prendra sa seguido a la direicioun. 


L’ome au service de Cano 
Adounc Péire Vouland planto caviho a Cano en 1967. 
Fara lou proufessour d’italian au coulége Clémentine e au 
lycéu Jules Ferry e léu vai se douna a touto résto dins la vido 
canenco. 


Vai deveni lou cabiscou de |’Académi Prouvengalo, aquesto 
académi creado en 1919 pér Vitour Tuby (que fugué un ami 
e un disciple de Frederi Mistral). Chasque an, au mes de 
mars, souto la beilié d’aquesto assouciacioun la vilo de Cano, 
em’ a sa testo soun maire, rénd un bél oumenage a Frederi 
Mistral en ribo de mar davans |’espetaclouso estatuo déu 
Mestre escultado pér Vitour Tuby. 

I’a a Cano uno ourquéstro mai-que-mai couneigudo qu’es 
lourquéstro regiounalo Cano-Prouvén¢o-Aup-Costo-d’Azur 
e ia tambén un counservatori de musico. Es for¢o renouma 
mai Péire Vouland s’aviso que ié manco un ensignamen. Alor 
demando e outén la creacioun d’uno classo de galoubet- 
tambourin que perduro a !’ouro d’aro. 

A Cano, coume dins forco vilo, i’avié a la debuto dis annado 
80 un Oufice de l’Age Tresen ourganisa sus lou moudéle crea 
per lou proufessour Péire Vellas. Aquest ourganisme 
penequejavo e es ansin qu’en 1989 lou maire nouvelari, 
Miquéu Mouillot, souné Péire Vouland e ié demande de lou 
reourganisa. Aceté souto la coundicioun que _ |’éufice 
siguésse restaca a la Culturo. 

Alor decidé de lou « destresenagisa » e de n’en faire un 
ourganisme dubert en touti, viéi e jouine, retreta e atiéu ; 
suprimé d’ativeta coume la soufroulougio pér crea de cous 
de lengo coume lou russi, lou japounés, sénso éublida, segur, 
lou prouvencau, mai tambén de cous de touto meno en 
chausissént de proufessour de aut nivéu. 

Changé lou noum de |’6ufice pér l’apela Cannes Université, 
qu’es toujour a l’ouro d’aro un di flouroun de la culturo dins 

la ciéuta, e ié baié la deviso : « Apprendre tout le long de sa 
vie ». 

L’ancian 6ufice qu’avié aperaqui 200 soci, qu’éron quasi 
touti de gént qu’éron a la retirado; en gaire de tems coumté 
mai de 2 500 soci em’uno mita encaro en ativeta. 

Péire Vouland i’asseguré un téms li cous de prouvengau, n’en 
fugue lou direitour fin-qu’a ¢o que devenguésse en 2001 
ajoun au maire. Quouro si founcioun a la coumuno 
finiguéron, revendra a Cannes Université coume presidént 
fin-qu’en 2014. 

En 2001 Bernat Brochand es elegi maire de Cano. Pren Péire 
Vouland dins soun equipo e es ansin que Péire devén ajoun 
delega a |’educacioun e a la vido escoulari, a la fourmacioun 
proufessiounalo e a la vido assouciativo. 

Aprés éstre esta proufessour a |’universita vai s’6ucupa de 
l’escolo primari. 

Alor agué uno idéio qu’éro proumierenco pér aquesto epoco. 
Péire Vouland decidé d’entroudurre |’anglés a |’escolo 
meirenalo e a l’escolo primari. Es ansin qu’a Cano li drole 
aguéron uno miejo-journado pér semano que |’ensignamen 
se ié fasié en lengo angleso emé d’intervenent anglés. 

Vesés que Péire Vouland s’envestigué en plen pér sa vilo 
d’adéucioun, en la fasént aprouficha de si qualita 
d’ensignaire e d’ourganisaire. 

L’ensignaire e lou pedagogue 


Es bén clar que Péire Vouland fugué un 
proufessour d’eléi. Agrega  diitalian 
l’ensigné au licéu Jules Ferry de Cano mai es 
dins l’ensignamen de la lengo nostro que 
faguée mirando. 

Ensigné lou prouvencau dins la maje part 
dis establimen de la vilo e prepare de 
generacioun d’escoulan au bacheleirat. 


L’ensignamen dins lou segoundari 
Péire Vouland éro pas un gousto-soulet. Vougueé parteja ‘mé 
lis ensignaire de prouvencau si couneissénco pedagougico 
emai si couneissénco en lenguistico. Adounc se boute a 
lobro pér escriéure un proumié libre d’aprendissage, vole 
parla déu famous Se parlaves prouvencau. 
Quouro pareigué la circulari menisterialo d6u 21 de jun 
1982 que fasié prougressa noutable l’ensignamen di lengo e 
culturo regiounalo, Péire Vouland se digué que falié réndre 
lensignamen d6u prouvencau lou mai agradiéu, lou mai 
vivéent que se pousquésse. S’avisé tambeén qu’aquéli 
qu’anavon ensigna la lengo éron, certo, plen de bon voulé 
mai pas toujour prepara a-n-aquest ensignamen. 
Adounc decidé de lis ajuda en meteént a sa dispousicioun un 
dutis simple e coumplét. Pér aco asaté a nosto lengo li 
metodo mouderno li mai eficago de la linguistico estruturalo 
e escrigué lou proumié tome d’uno tiero previsto de tres. 


12 


Fugué l’espelido de Se parlaves prouvencau que sara edita 
per lou CRDP de Nico en 1984 (seguira, en 1986, uno autro 
edicioun revisto e aumentado piéi uno tresenco en 1988). 
Péire Vouland vai privilegia la lengo de I’oustau, la lengo de 
la carriero, leissant pér plus tard la lengo literari. Quente 
dialéite chausi : lou roudanen, lou maritime, lou gavot vo lou 
nissart ? Li téste di leigoun saran prepausa dins li quatre 
dialéite parla dins lis académi de-z-Ais e de Nico. Restavo la 
grafio : Péire Vouland chausis de-segur la grafio mistralenco. 
Pér lou roudanen vai soulet que Péire Vouland a pas besoun 
d’ajudo, mai pér lis autri dialéite se fara ajuda pér Andriéu 
Coumpan, Adoufe Viani e Francés Gag pér lou nissart, Pau 
Roux e Jan-Péire Tennevin pér lou maritime e Jan-Lu 
Domenge (qu’éro a-n-aquéu moumen escoulan a |’escolo 
nourmalo de Draguignan) pér lou gavot. Rén qu’aco ! que de 
majourau o futur majourau ! Poudén pas dire que Péire 
Vouland sabié pas s’agrega... 
En 1988 lou segound tome crébo l’idu; s’agis de Parlésses 
Clar. Aqueste libre repren li metodo qu’avien fa flori dins lou 
proumié e permet lou rafinamen e |’enrichimen de la lengo. 
Péire Vouland acabavo sa prefaci en disént i proufessour : 

Aves : aiet, mourtié em’oli 

Tou e pieloun per bourroula. 

Es a vous de mounta l’aioli 

Tenguésse espés ! Toumbésse pas ! 


Un tresen tome devié espeli pér fourma lis escoulan a 
l’estimacioun estetico de la literaturo prouvengalo de noste 
tems. Ai ! las, fugué pas publica. 

Lou pedagogue, lou retroubaren tambén dins la revisto de 
lA.V.E.P. (Assouciacien Vareso per |’Ensignamen d6éu 
Prouvengau). Ié coulabouré de 1990 fin-qu’a 2000. Ié parlé 
de gramatico, de la restauracioun linguistico de Frederi 
Mistral, mai sa coulabouracioun majo fugué soun 
Introuducioun a-n-uno metouloulougio que pareigué sus sét 
numero e ounte i’espausavo si tési sus l’ensignamen de la 
lengo nostro. D’aiours lou respounsable de la revisto disié en 
pourtissoun : « Péire Vouland a vougu segui uno draio de 
claro verita e d’ounesteta inteleitualo, sénso councessioun, 
sénso coumplasen¢o per res. » 

Fau dire quauqui mot sus aqueste assai de metoudoulougio 
que me semblo resumi lis idéio de Péire Vouland sus 
l’ensignamen d6u prouven¢au. 

Ié dis que quand se parlo d’ensignamen fau toujour agué en 
tésto qu’aquesto materi boulego tout lou téms e que ¢o qu’es 
verita aro sara bessai errour deman. Ié disié tambén qu’avié 
passa d’ouro e d’ouro a estudia la lenguistico estructuralo 
emé si descuberto li mai recénto e que voulié metre a la 
dispousicioun de si counfraire lou créis déu maridage de la 
teourio e de la pratico meme se, a l’ouro qu’escrivié aquésti 
rego, éu éro toujour en trin de trantaia. Aqueste trantai, 
disié, es nourmau, que lis ensignaire de lengo regiounalo 
soun counsidera coume de marginau que riboun-ribagno 
assajon d’ensigna uno disciplino que li poudé publi vo 
universitari regardon coume quaucaren d’inutile e meme de 
« fouclouri ». 

Apoundié que la toco primourdialo éro d’ensigna emé lou 
mai d’eficacita poussible la lengo en aquéli que debuton 
estént que li prouvencaloufone s’amosson pau a cha pau e 
que souleto l’escolo es capablo d’assegura la relévo. 

Ié fagué tambeén, emé li mejan de la lenguistico mouderno, 
un estudi di dos grafio, la classico e la mistralenco. Aquest 
estudi leissé pas li gént indiferént ela redacioun de la revisto 
recaupe forgo courrié e d’uni demandéron un dre de 
responso. 

Anessian pas oublida, toujour dins aquesto revisto de 
l’AVEP, li sabénts estudi sus lis article, li demoustratiéu e lou 
prounoum persounau en Prouvengo. 


e L’ensignamen al’universita 

Ala fin dis annado 80 lou counséu generau dis Aup-Maritimo 
prepauso soun ajudo au proufessour Pau Castela de 
l’universita de Nico pér reourganisa l’ensignamen di lengo 
regiounalo a la faculta di letro e sciénci umano. 

Lou proufessour. Castela vai s’agrega d’emineént 
coulabouradou coume Pau Roux, Adoufe Viani e tambén 
Péire Vouland. Van t6utis ensén crea un ensignamen de 
lengo regiounalo qu’anara de la proumiero annado de la 
faculta fin-qu’au déutourat. Pau Roux sara carga di cous de 
literaturo generalo, Adoufe Viani de la lengo nissardo e Péire 
Vouland de la lengo e de la literaturo prouvengalo (es ansin 
que chasque dimécre vai counsacra uno ouro a parla de 
Frederi Mistral e de soun obro). 

Avié touti li qualita pér ensigna a la faculta bord qu’éro 
doutour d’estat es letro e sciénci umano. Sa tési avié pér 

titre Etude d’Anthroponymie : les noms de personnes dans la 
Provence Orientale aux XIII, XIV et xXV@me siécles ; soun 
direitour de tési éro Carle Rostaing. La soustengué davans 
l’universita de Paris IV lou 22 de jun 1979 e la daveré ‘mé la 
mencioun tras qu’ounourable. Pér la jurado, lou president 
ero l’egrégi proufessour Ramoun Sindou, especialisto de 
toupounimio e Mario-Teréso Morlet, especialisto 
d’ounoumastico; Ramoun Arveiller, grameirian ; Susano 
Thiolier-Méjean, especialisto de l’Age-Mejan e de-segur 
Carle Rostaing n’éron membre. 

D’aiours aprés sa darriero ispeicioun dins lou segoundari, 
l'ispeitour generau disié : « Pragmatique, monsieur Vouland 
sest révélé excellent pédagogue et animateur de grand talent. 
Les résultats qu'il obtient sont tout a fait remarquables. Ses 
compétences, ses grades et ses titres devraient lui permettre 
d’accéder a l’enseignement supérieur. » 

Pér n’en reveni a la faculta de Nico, léu lis estudiant saran 
400; lis un prenon la lengo regiounalo pér unita de valour 
dins soun cursus universitari, lis autre soun d’ensignaire déu 
primari e dou segoundari pivela pér la culturo nostro. 

Se creé alor de diplomo de lengo regiounalo especifi a 
l’universita de Nico. 

Piéi van durbi uno anteno a la jouino universita de Touloun. 
Van prepara d’estudiant au CAPES de lengo d’O em’ uno 
grando retissido. 

Demié lis estudiant poudén cita Jan-Lu Gag futur grand 
laureat di Jo flourau setenari de 2011. 

Péire Vouland sara rapourtaire e membre de jurado de 
doutourat de tési d’universita e de tresen ciéucle ; demié li 

tési que Péire ié sara dins la jurado i’a aquelo dou 
proufessour Roumié Gasiglia sus la Grammaire du nissart, 
essai de description d'un dialecte d'oc. 

Lou proufessour Castela me digué un jour: « Fugue la 
pountannado benurouso de l’universita de Nico per la lengo 
nostro. » 


L’ensignamen a Cannes Université 

Tre 1985 Péire Vouland baio de cous a l’Oufice municipau 
d’enfourmacioun de l’age tresen de Cano. Soun ensignamen 
a per entitula: Linguistique Diachronique comparée des 
langues romanes. Lou president de |’6ufice escrira: « Ses 
cours remarquablement clairs, passionnants et profitables 
sont suivis par une cinquantaine d’étudiants qui accueillent 
avec enrichissement son enseignement, a tel point que ses 
cours sont redemandeés chaque année. » 

Péire Vouland baiara tambén de cous de prouveng¢au a 
Cannes Université. 


Per acaba sus la pedagougio fau dire tambén que fugue 
couourdounaire de 1983 a 1985 de la fourmacioun « culturo 
regiounalo » du DEUG dins lis escolo nourmalo de Nico e de 
Draguigan, que se i’encargué di cous de francés regiounau 
(soumés au sustrat d6u dialéite loucau) « pér fin de permetre 
is istitutour a veni d’éstre en meme d’esplica lis escart e pér 
ansin d’ensigna mai eficace lou francés estandard.» 

Fugué membre de la jurado a l’eisamen d’aptitudo 
pedagougico per l’ensignamen di lengo e culturo regiounalo 


e tambén counsultant a l’Oufice regiounau de Ja culturo au 

counséu regiounau de Prouvén¢go-Aup-Costo d’Azur que 
soun direitour, moussu Roubert Stupan, digué de Péire 
Vouland: «il a ceuvré avec une efficacité remarquable au 
développement culturel de notre pays. » 

l’agué tambén lis estage pedagougi pér l’ensignamen 
segoundari en culturo regiounalo que fagueé tre 1980 souto 
la beilié d6u majourau Adoufe Viani qu’éro alor counseié 
proche lou reitour de l’académi de Nico. 

Fau pas 6ublida lis estage déu Prouvengau a |’Escolo que lou 
Felibrige i’avié uno bono placo e ounte Péire Vouland éro 
forco aprecia pér si flamis intervencioun tout au cop sabénto 
e beluguejanto. 


Li counferénci, li coumunicacioun e li publicacioun 


Segur que Péire Vouland fugué un ome de |’escri mai tambén 
un ome de I’ourau. 

Fagueé d’emissioun a Radio Monte Carlo, ala radio loucalo FR 
3 Nico Costo-d’Azur entre 1978 e 1979 (ié parlavo cing 
minuto pér jour dins soun emissioun A la Font déu Téms e 
trento minuto lou dimenche dins La Fésto sus de sujét de 
culturo regiounalo). 

Mai voudriéu parla de l’ome di counferénci emai di 
coumunicacioun que prounouncié dins manto uno 
assouciacioun, dins mant un coungres. 

Li counferénci n’en douné un mouloun a Cano, lou mai 
souvent en francés que coume disié : « Cano es uno vilo proun 
cousmoupoulito, proun afranchimandido e li gént que parlon 
nosto lengo ié soun pas trop noumbrous. » A-n-aquéu prepaus 

i’agradavo de dire en badinant: « I’a proun de gént que me 
dison : coumprene lou prouvengau mai lou parle pas, mai nia 
pas gaire que me dison: parle lou prouvencau mai lou 
coumprene pas. » 

Si counferénci que li gént ié venien coume I’avé a la sau 
(sabien qu’anavon aprendre un mouloun de causo e d’un 
biais agradiéu), proun souvent li coumengavo en disént siéu 
esmougu ; éro quasimen uno tradicioun mai |’ai tambén 
entendu dire quaucarén coume aco: « Aquéli que volon 
penequeja lou podon mai ié demandarai qu’uno souleto causo, 
es de pas faire peta la narro ! » 


Disié tambén, toujour pér galeja: « Lou meiour moumen 
d’uno charradisso, lou moumen qu’agrado lou mai... es la fin. 
D’abord es agradiéu per aquéu qu’escouto, lou malurous, 
perqué s’a pas trop peneca e s’a agu lou courage d’escouta 
enjusqu‘au bout n’a de-segur enjusqu’i parpello de supourta 
aquelo elouqueénci e que, de tout-segur, a envejo d’ana prene 
l’ér e de se desrouveli li cambo. Lou moumen de l’acabado es 
tamben agradiéu per aquéu que parlo, que vei lou bout de si 
peno e qu’entre-véi pas liuen la bevéndo fresco que ié bagnara 
soun gavai, soun galet desseca.» 


Basto, demié touti aquéli charradisso pouden cita : 

— Lou felibre Auzias Jouveau que fugué sa proumiero 
counferénci en lengo nostro e que fagué au Flourege 
d’Avignoun en 1979. 

— Le travail linguistique de Mistral ounte disié de 
Mistral qu’éro a la fes un militant, un lenguisto e un poueto. 

— Linguistique et toponymie, l’exemple du parler 
rhodanien. 

— Lou prouvencau dins lou franchimand. 

— Un Coumtadin dins lespelido de Miréio. 

— Histoire de la langue provencale. 
Vous parle majamen di charradisso que fuguéron 
enregistrado e que dounc nous an serva la voues de Péire 
Vouland. 
Mai i’agué tamben li charradiso seguénto : 

— Les troubadours et I'Italie. 

— Dante et Mistral. 

— L’influence provencale dans l’ceuvre de Dante. 

— Langue dialecte et patois. 

— Un poéte de la Renaissance: Bellaud de la 
Bellaudieére. 

— De loral a l’écrit, la fixation d’une langue. 

— La bouvino dins Miréio. 
E d’autro sus li noum de lid, de persouno, sus lou francés 
regiounau... 


Péire Vouland fugué counvida a mant un coungrés ounte si 
coumunicacioun fasien mirando coume au _ Coungrés 
internaciounau de lengo e de culturo d’o e d’estudi franco- 
prouvencau de Liége en 1981 que ié parlé dis Inconvénients 
et avantages de l’Homonymie en anthroponomie. 

Toujour a Liége fugué counvida en 1984 au 
couldqui L’utilisation des dialectes a l’école dans les pays de 
langues romanes ; ié representavo lou Mounegue, e tambén 

a la faculta di letro de l’endré ounte parlé de L’étude des noms 
de personnes. 


Mai parlarai en particulié di coumunicacioun que fagué i 
couldqui di lengo dialeitalo ourganisa pér lou Coumitat 
Naciounau di Tradicioun Mounegasco coume : 


1. — Les influences régionales ou restructurations 
internes de la langue. Un exemple : l’adjectif possessif sur la 
rive droite du Var - 1978. 


Ié tratavo de la diferénci entre dialéite e patoues e subre- 
tout di diferénci entre li dialéite. 
Ansin, per eisémple, rapelavo que s’en roudanen aven la 
finalo -ioun, aquesto finalo es -ien en maritime (pér 
eisémple : « nacioun e nacien », « televisioun e televisien ») ; 
pamens a Cano que se ié parlo lou dialéite maritime se dis 
pas « nacien » mai « nacioun » ; que se sus la ribo drecho déu 
Var se dis « lou miéu oustau » puléu que « moun oustau » es 
pas simplamen per l’encauso de |’enfluénci de la lengo 
nissardo. 
Disié que proun souvent li gént ié disien « Vous que sias 
proufessour d’italian, aco déu vous ajuda per parla lou 
nissart », e li gent éron estouna quand ié respoundié que ¢o 
que ié permetié de coumprendre lou nissart éro pas sa 
couneissén¢o de l’italian mai puléu la d6éu prouvencau 
roudanen qu’éro sa lengo meiralo. 

Tout aco pér dire que fau se mesfisa, en lenguistico, di 
jujamen ala precipitado, e soulignavo que dins li recerco sus 

la dialeitoulougio fau pas i’ana coume un Cifér mai camina a 
la cauto-cauto, que fau éstre entousiasto mai fau qu’aquest 
estrambord siegue tengu au fielet de la rigour, piéi acabavo 
per « Fau pas sempre creéire tout a bel éime, meme co que vene 
de vous dire. » 


2. — Le dialecte comme moyen le plus efficace pour 
illustrer les us et coutumes d’un pays - 1979. 
Ié parlavo de ¢o que Mistral apelavo « lou sentimen de 
raco ». Ié disié que i’avié pas de ierarchio entre lengo, 
dialéite e patoues mai que i’avié qu’uno realita : éron 
d’estrumen de coumunicacioun. Disié tambén que lou 
dialéite éro la lengo dou brés, éro l’estrumen lou mai eficace 
per evouca |’éime d’un pais, que li pouéto, li vertadié poueéto, 
l’avien chausi pér evouca soun pais e prenié |’eisémple de 
Frederi Mistral e Louvis Notari (qu’escrivié qu’en lengo 
mounegasco) qu’an ansin garda soun identita. Citavo Gaston 
Paris qu’avié escri « Mistral n’aurait pas été, en francais, le 
grand poéte qu’il est, parce que toute sa facon de sentir la 
nature et de comprendre la vie était fonciérement provencale 
et il ne pouvait, par conséquent, trouver qu’en provengal sa 
pleine expression... un sir instinct lui dit que son génie était la 
sincérité, qu’un poéte provencal a Paris ne_ serait 
nécessairement qu’un amuseur, qu’un comédien comme les 
autres, qu’il n’avait sa vraie force qu’en touchant sa terre 
natale, et qu’il devait se donner a elle, tout entier, corps et dme, 
pour que corps et dme elle se livrat entiérement a lui. » 

3. — Lou tratamen di galicisme dins la restauracioun 
lenguistico de Frederi Mistral - 1980 
S’agis eici de parla di manléu a la lengo franceso pér la lengo 
nostro. Ié dis que Mistral gardé li galicisme ancian coume 
« chin » en liogo de » can », « chivau » en liogo de « caval », 
« age» en liogo de « edat ». Au contro rejité lis emprunt 
nouveu per reintegra li mot escassamen prouveng¢au. 


4. — L’onomastique et la fragmentation dialectale - 
1981 

Souto aqueste titre un pau esouteri - l’ounoumastico es la 
sciénci di noum propre, noum de lid e de persouno e poudén 
dire qu’éro un sujét que mestrejavo Péire Vouland que n’avié 
fa sa tési e un de si libre maje - disié que falié, pér l’estudi di 
lengo, douna la priourita a la lengo parlado e véire lou fa 
lenguisti tau qu’es e pas coume nous agradarié que siguésse. 
Parlavo eici en lenguisto qu’éro. 


5. — Autour de l’olivier : étude de sémantique 
provengale - 1985 


Péire Vouland fagué tambén de coumunicacioun a la 
Soucieta scientifico e literari de Cano e de l’arroundimen de 


Grasso. Pouden cita: 


1. — L’Element latin dins la toupounimio de Cano - 
1991 

Rapelavo aqui qu’en proumié li noum de lid soun la maje part 
déu tems un noum coumun qu’a uno significacioun, que s’es 
trasmés de generacioun en generacioun, de bouco a auriho, 
e qu’a cha pau a perdu aquesto significacioun; que lou 
toupounime pou éstre lou temouin subre-vivént de lengo 
morto, lengo de poupulacion anciano que visquéron au 
nostre. 

Es ansin pér eisémple que lou noum de la vilo de Cano vén 
pas coume d’tni se le pénson déu prouvengau « cano » (que 
vou dire sagno / roseau) mai puléu de Kan (em’ un« K ») que 
designavo uno auturo. Fau dire qu’al’6urigino la vilo de Cano 
ero istalado sus lou planestéu que ié dison a l’ouro d’uei Le 
Suquet. 


2. — L’Estudi di noum de famiho canenco - 1993/1994 


Péire Vouland en partént de l’eisemple de Cano e de soun 
relarg mostro qu’antan li gént avien soulamen un noum de 
batisme que se moustre insufisént ; faugué i’apoundre lou 
mai souvent un escais-noum que devendra quasi toujour lou 
noum de famiho. Aquest escais-noum éro la maje part déu 
téms eissi de noum de lio, de mestié, de carateristico fisico. 
La proumiero listo de Canen dato de 1369 e la modo a-n- 
aquesto epoco éro i noum d’éurigino germanico coume 
Rostaing qu’éro fourma de Hrod (glori) e Stain (péiro) vo 
Bernard qu’éro fourma de Bern (ourse) e Hard (dur). 
Apouden que Péire Vouland disié que |’antroupounimio 
(coume la toupounimio) es pas uno sciénci eisato. 

Demié lis estudi de Péire Vouland que fuguéron publica fau 
pas 6ublida lou que fagué dins un libre a la memori déu 
proufessour Pau Roux. Dins un article nouma D’un portait a 
l’autre reprenié uno leigoun qu’avié facho a la faculta de Ni¢o 
ounte avié agu Pau Roux per coulégo. Fasié un estudi 
coumparatiéu entre dos mouto, dos versioun, dous retra de 
Miréio a través dous manuscri d6éu cant I. 
Pér eisémple i’aprenén que pér lou retra de Miréio, avans 
d’escriéure : 

«... Esoun regard éro uno eigagno 

Qu’esvalissié touto magagno... 

Dis estello mens dous es lou rai, e mens pur ; 

Ié negrejavo de trenello 

Que tout-de-long fasien d’anello: ... » 

Frederi Mistra avié escri : 

« ... Souto si longo e belli ciho 

Ié negrejavo dos vediho 

Dos vediho de fio, d’aquéu fid dous e pur 

Que trantaio dins lis estello 
Quand li nuechado soun tant bello ...» 


Coume disié Péire Vouland dins uno de si charradisso sus 
l’espelido de Miréio : « L’enfantamen d’un cap dobro es forco 
mai coumplica, forco mai embouia, que l’enfantamen d’un 
nistoun. » 
La lengo e lou lenguisto 

Péire Vouland fugué abari pér sa maire e sa grand qu’entre- 
éli parlavon que prouvencau. Emé lis enfant coumencavon 
de parla francés mai avien talamen la lengo en bouco qu’uno 

fraso coumeng¢ado en francés s’acabavo en prouvengau. Mai 
la lengo l’aprengué subre-tout pér carriero ounte disié: « Li 
gent ié parlon emé mens de retengudo qu’a I’oustau davans li 
pichot.» Marius Jouveau afiermavo qu’a Caumount se 
parlavo un prouvencau grana em’un acént un pau a despart. 
Péire Vouland fugué toustéms apassiouna pér la lengo. 
Fugue un flame lenguisto e disié d’éu qu’éro lenguisto de 
proufessioun emai pér voucacioun e estruturalisto de 
counvicioun. 
Disié tambén que i’a tres causo primourdialo : 

— Douna la primauta assouludo a la lengo parlado. 

— Estudia lou fa lenguisti desencoumbra di noucioun 
que soun pas _ scientifico coume: pureta, impureta, 
descasén¢o e patin-coufin... 

— Estudia lou fa lenguisti tau qu’es e pas coume 
amarian que fuguesse. 


Aquésti precéte Péire Vouland li fagué siéu e fugué un 
cercaire apassiouna. 

Prengueé mai d’un cop soun bastoun de pelerin (valént-a-dire 
un magnetoufone) per enregistra li loucutour naturau qu’a 
l’ouro d’aro se cercon au fanau. Es que, coume disié |’african 
Amadou Hampaté Ba « Un viéi que mor es uno biblioutéco 
que crémo. » 

Publiqué en 2005 un precis d’analiso estruturalo e 
coumparado qu’avié pér titre Du provencal rhodanien parlé 
a l’écrit mistralien. Lou proufessour Dalbera que n’escrigué 
la prefaci disié que i’avié aqui un oubrage d6uriginau, 
coumpausa, riche, que lou leitour curious de la lengo 

prouvencalo autambeén que l’estudiant, lou lenguisto o lou 
souciou-lenguisto ié poudrien pesca a bel éime e ié trouba de 
que perpensa. 


Péire Vouland fugué membre de manto uno assouciacioun 
aguent per toco I’estudi di lengo dialeitalo. Poudeén cita : 

— Membre doéu counséu d’amenistracioun ddu 
Céntre internaciounau de recerco e d’estudi prouvencau 
(C.I.R.E.P), 

— Membre foundadou e vice-president d’ounour de 
l’Assouciacioun internaciou- nalo pér l’utilisacioun di lengo 
regiounalo a l’escolo (que soun séti es en Belgico a Liége), 


— Membre foundadou e membre dou counséu 
d’amenistracioun de l’Académi internaciounalo di lengo 
dialeitalo (que soun presidént d’ounour n’es lou prince déu 
Mounegue), 

— Membre de la Coumessioun de la culturo déu 
counséu regiounau Prouvén¢co-Aup-Costo-d’Azur 


Lou pouéto e li cansoun : 


Péire Vouland éro tambén un poueto. 
Un jour un cousin de Caumount, Péire Estratat, lou souné e 
ié digué que couneissié un jouine coumpousitour que sarié 
d’acord pér musica de cansoun en prouvencau mai 
couneissié res per i’escriéure de téste. Moussu Estratat avié 
sounja a Péire Vouland que ié respoundegué qu’avié jamai fa 
‘cO e que jamai avié agu I’idéio de lou faire. 

Alor vaqui co que decidé Péire Vouland : se metegué a 
escouta, dous jour a-de-réng, la radio franceso, e alor, lou 
cite : « Quouro ai entendu téuti li couiounige qu’escupissié, me 
siéu di que beléu ére capable de n’en faire autant» e 
apoundié: « Ai agu la grando chanco de toumba sus un 
musicaire d’eléi qu’a fa uno musico estrambourdanto sus mi 
pauri paraulo, vole parla de Gui Bonnet.» 

Fau dire qu’a-n-aquelo epoco Gui Bonnet couneissié pas 
gaire lou prouvencgau e quand recaupegué lou proumié 
pouemo de Péire, qu’éro Moun Miejour, que Péire i’avié 
manda sus uno casseto (emé la reviraduro), fugué talamen 
espanta per la musicalita déu téste que fugué pér éu, qu’éro 
un musicaire renouma, la casso i cacalaus de coumpausa la 
musico. 

Moun Miejour parlavo de la Prouveéngo, de sa Prouvén¢o que 
sara un témo recurrent dins li pouésio de Péire : 


Esteréu, rouge roucas 
Bluiour de la mar canenco 
Lou ciprés, lou pin negras 

Lou blanc di roco baussenco. 

O sinfoni de coulour... 

O moun Miejour ! 


O Prouvenco de deman 
Prouvenco d’aveni pleno, 
Fisanco dins tis enfant 
Bono ra¢o, bono meno 

O Prouveénco de toujour 
O moun Miejour. 


Aco se debanavo en 1976 e despiéi Gui Bonnet a chascun de 
si recitau manco pas de canta Moun Miejour. 

De soun rescontre espelira un proumié disque, un 33 tour, 
segui de tres autre, que touti li teste soun de Péire Vouland. 
Fin finalo fugué mai de 60 cansoun qu’espeliguéron de sa 
coulabouracioun. Uno pichoto aneidoto: l’editour ddu 
proumié disque mandé aqueste d’aqui a Jorgi Brassens que 
respoundegué per uno letro que ié disié « ... ‘aime beaucoup 
ce disque « Moun Miejour » dans lequel Guy Bonnet réussit le 
tour de force de contenter a la fois les traditionnalistes et ceux 
qui apprécient la recherche des artistes modernes. Bravo a 
Pierre Vouland pour ses poémes émouvants ... » 

Dins si cansoun Péire Vouland parlo d’amour, segur, 
d’amour pér li femo mai es pas lou temo maje. Si cansoun 
soun un crid d’amour per sa Prouvéngo, per si vilage 
abandouna, per si paisage matrassa. 

Pouden cita: La coumplancho di pauri pastre que ié parlo 
d’ecoulougio e di destrussi d’espaci naturau ; Prouvencau 
parlaren; Sian pancaro mort, de pleidejat pér li lengo 
regiounalo ; Fau te boulega que soun titre parlo soulet e que 
ié dis « Se vos pas que de ti terro n’en fagon de betumieé »... 
D’tni cansoun de Péire Vouland e Gui Bonnet fuguéron 
cantado per la cantairis Julio dins un 33 tour que se sounavo 
Moun pais me fai besoun, ounte i’avié : La Polka di buldouser ; 
Mistral se vesiés Prouvenco poulido ; Ma Prouvenco a iéu... 

Adounc se véi que si cansoun soun de pouémo mai tambén 
uno obro de militant. 

Gui Bonnet fugué pas lou soulet coumpousitour qu’escrigueé 
de musico sus de pouémo de Péire Vouland. 

Deven cita Ive Rebufat que fugué un tenor d’oupera e tambén 
Miquéu Pellegrino lou famous musician e cantaire d’lero. 
Demié si cansoun i’a quauqui nouvé coume : Nouve de nosti 
tems ; In excelsis gloria ; Quento istori espetaclouso que sa 
musico es pas de Gui Bonnet mai d’Ive Rebufat que fugue 
canta pér lou proumié cop en 1987 a l’oupera d’Avignoun e 
que Miquéu Pellegrino metegué éu tambén en musico. 
Aquésti nouvé fuguéron segui d’uno obro mai counsequento. 
D’efét Péire Vouland escrigué uno pastouralo, La pastouralo 
dis enfant de Prouvénco. Deja quand éro jouvenet avié escri 
uno pastouralo qu’avié intitulado Rasbaiur (un rasbaiur es 
quaucun que rabaio touto meno de besougno) e que 
malurousamen a pas servado. 

La pastouralo dis enfant de Prouvenco fugue d’en proumié un 
disque 33 tour, enregistra en 1980, emé de paraulo de Péire 
musicado per Gui Bonnet e qu’éron religado per un téste di 
pér un angeloun (dins un autre disque li téste saran di pér 
Franck Fernandel). 

Piéi n’en faguéron uno vertadiero pé¢o de tiatre emé si cing 
ate, si decor e uno acioun mai drudo. Apoundeguéron de 
persounage, de nouvéus episddi, de nouvelli cansoun, 
toujour emé la musico de Gui Bonnet. La pastouralo fugue 
publicado en 1985 is edicioun Parlaren. Dins sa prefaci 
autour avié mes forco entre-signe pér que se pousquésse 
jouga eisa. Ié disié que jamai dounarié la permissioun de la 

jouga en francés que sarié trahi 


peire aulade 


Ja pastouralo l’éime poupulari e duriginau 
dis enfant x qu’a_ toujour acbumpaena li 
de prouv éngo pastouralo despiel ieee pebre e 
om Zs que «fau pas oublida que la 
PASTOURALO es la_ souleto 
manifestacioun dun __ tiatre 
vertadieramen prouvengau. » 

Acabavo sa prefaci en souvetant 
qu’aquelo pastouralo jougado 
pér de nistoun siegue un mejan 
agradiéu per i’aprendre a pas 
deséublida sa lengo que, fin 
finalo, dins tout aco, ¢o que i’a 


d’essenciau es la LENGO. 
Dins aquesto pastouralo i’a que d’enfant e se debano de 
noste tems. Es ansin que l’angeloun Gabrielet que vou 
descéndre sus terro anouncia la bono nouvello i pastrihoun 
a pou de traversa |l’espaci qu’a l’ouro d’aro li draio celésto 
soun plus gaire seguro emé li sietoun voulant, lis 
espoutenique, e touti aquéli besougno que lis uman mandon 
dins lou céu. Pamens Gabrielet cargo soun casque integrau, 
si luneto de moto e descénd sus terro ounte arribo d’en 
proumié a Canjuers que i’es recaupu emé de fusiéu, de 
canoun ; alor demando pas soun résto e s’envai touca terro 
en Albioun sus un sild atoumi, piéi a Fos que ié véi de 
chamineéio, de tubéio, mai ges de pastrihoun. Urousamen 
arribo fin finalo a Betelén-sus-Durén¢o ounte i’a lou Cabaret- 
Nou e la plago Frederi Mistral. Vous n’en dirai pas mai 

qu’avés coumprés lou biais de faire de Péire Vouland: 
escriéure per lis enfant dins lou béu parla de Caumount e de 
n’aprouficha pér parla de sa Prouven¢o degaiado. 

Dins la prefaci dou librihoun Péire Vouland dis « Devié éstre 
jougado mai se fagué pas.» 

Urousamen en 2000, aprés quasi uno annado de 
repeticioun, la pastouralo dis enfant fugué jougado a 
l’oupera d’Avignoun emé lis enfant de la Mestrio, demai es 
uno quingeno de cop que fugué jougado entre 2000 e 2002 
noun soulamen a |l’oupera d’Avignon mai tambén dins 
d’autris endré de Prouvenco. 

En 2006 es un disque sarra - la represso dou disque de 1980 
- qu’espelira. 

Mai es pas acaba pér li pastouralo. D’efét quand preparave 
aquest laus, madamo Vouland me durbigué lis archiéu de 
Péire. Alor aguére la souspresso de destousca uno autro 
pastouralo, qu’éro datado de nouvé 1993 e qu’avié pér titre 
Queto niue ! Avié quatre ate, uno entencioun pedagougico e 
devié éstre jougado pér d’enfant que cantarien aqueste cop 
sus d’ér tradiciounau. 

Aquesto pastouralo avié uno particularita : se saup que dins 
li proumiéri pastouralo lis ange parlavon francés e lis uman 
prouvencau (li lenguisto apellon aco la digloussio), aqui lis 
angeloun que soun saberu e proche de Diéu parlon lou 
prouvencau literari e li pichots ome parlon la lengo di 
carriero de Caumount. 

Coume, per eisémple aqueste dialogue entre lou pastrihoun 
Pierret e l’angeloun Boufaroun : 

Boufaroun. — Em’aco se sian trouba soulet e se sian 
esmatra. 
Pierret. — Coume parles? Esmarra... de que vou 
dire ? 
Boufaroun. — Vou dire que se sian desavia, estravia, 
esvara, fouravia, perdu... 
Pierret. — Ah ? bon! Vous sias perdu. 
L’autour disié: « D’uni que i’a van, de segur, brama au 
sacrilege e m’acusa de leso-prouvencau » e apoundié « Ai 
pamens segui lou counséu dou Mestre de Maiano qu’escrieéu : - 
Se vos recounquista l’emperi de ta lengo, per t’arnesca de nou, 
pesco en aquéu tresor - ». D’efét touti li formo qu’avié messo 
dins la bouco de la marmaio betelenenco lis avié pescado 
dins Lou Tresor dou Felibrige. 
Péire Vouland fagueé parla li pichot emé li mot li mai simple 
poussible que disié « Au mai faren simple, au mai sara eisa 
d’‘aprene ; au mai sara eisa d’aprene, au mai atiraren li pichots 
escoulié qu’an un mouloun d’dutri causo de faire bén mai 
passiounanto que lou parla di papet. » 
I’a de pouémo que faguéron jamai de cansoun (espéron 
toujour lou coumpousitour) ; |’un di preferi de Péire Vouland 
ero « Despartido » que vaqui. Péire Vouland disié qu’éro uno 
variacioun sus lou famous Les feuilles mortes. 
Lou vilage ei mut amount dins sa coumbo, 
S’enténd plus clanti danso, ni cansoun, 
La flour se passis e la fueio toumbo, 
La biso e la fre davalon di mount. 

Ai pu retrouba li piado 

De nosti cors esmougu. 
Dins la bauco bourroulado, 
La mar me lis a begu. 

Ei fini lou tems di fado, 
Sabe que tournaras plus. 


Gingoulo la mar souto lis oundado, 
Escupis sis erso a la broufounié. 
Plouro noste céu sénso souleiado, 
Trespiro di niéu sa malancounié. 


Ai pu retrouba li piado 

De nosti cors esmougu. 
Dins la bauco bourroulado, 
La mar me lis a begu. 

Ei fini lou tems di fado, 
Sabe que tournaras plus. 


Moun cor matrassa pér la mau-parado 
Oublidara pas nosti cors bessoun, 
Noste bonur siau, nostis ouro astrado, 
E se gardo au founs un espér feroun, 


Dins moun amo rouvihado, 
I’a mi tresor escoundu, 

I’a ta graci qu’ai gardado, 
I’a toun gaubi qu’ai begu. 
Vole créire au téms di fado. 

Garde uno pla¢o pér tu. 


Lou felibre 
Péire Vouland coumencé de treva li mitan felibren quand éro 
escoulan au licéu d’Avignoun piéi quand fugué estudiant a 
Paris participé i Grand Jo flourau en 1954 dins la seicioun 
pouésio. Pamens vai espera 1971 pér se faire marca au 
Felibrige (n° 8663 au cartabéu), mai fara léu soun camin : 
— Cinq an apres, a la Santo-Estello de Perigus, es fa méstre 
d’obro e sét an apres, en 1978, sara elegi au majouralat, sus 
la Cigalo de Pourchiero, véuso dou canounge Juli Avril, a la 
Santo-Estello d’Avignoun. Avié pér peirin: Mario Mauron, 
Carle Rostaing e Jan-Péire Tennevin. 
— la cigalo d’or i’es espingoulado lou dissate 18 de 
nouvembre 1978 a Cano per lou capoulié Reinié Jouveau en 
presénci dou réire-capoulié Carle Rostaing e de la réino 
Miquelino Turon. 
Es dins aquesto pountannado que deven lou president de 
l’Académi prouvengalo de Cano e fai reveni autant-léu 
l’assouciacioun dins lou Felibrige. 
Sara lou souto-cabiscou de l’escolo Estello de Lerin piéi 
quand aquelo d’aqui reprendra soun noum d’Escolo 
felibrenco de Lerin, en 1993, n’en sara lou counseié pér la 
lengo prouvencalo. 
Fugué tambén membre d6éu counséu d’amenistracioun de 
l’Assouciacioun felibrenco dis Aup-Marino que soun darrié 
presidént n’en sara lou majourau Adoufe Viani. 
En 1980 la Santo-Estello se debano a Cano, e segur Péire 
Vouland n’es lou chéfe d’ourquéstro. Reinié Jouveau 

escrigué que la fésto fugué magnifico, metént a l’ounour li 
jOuini cantaire. Se dansé sus lou planestéu déu Suquet, se ié 
canté la Java di Felibresso de Maurise Maréchal e lou passo- 
carriero fugué espetaclous : li proumié arribant au fin bout 
de la Crouseto que d’uni éron encaro au péd dou Suquet. 

En 1990 es elegi, a Biot, souto-sendi de la mantenénco de 
Prouvenc¢o prenént la seguido d’Ad6éufe Viani. Fara un 
mandat de quatre an estént qu’en 1994 es Jaume Cessin que 
sara elegi a-n-aquelo founcioun. 

Quand Péire Fabre es elegi capoulié dou Felibrige en 1992 a 
la Santo-Estello de Mende chausis Péire Vouland per baile. E 
poudeén dire qu’a chasco Santo-Estello Péire Vouland animé 
li festo felibrenco estént toujour galoi, toujour dins si bello. 
Es ansin qu’a la Santo-Estello de Sarlat, en 1997 legigue lou 
raport di Grand Jo flourau setenari en ié metént un pessu de 
reguignage mai tambén d’umour. 

Piéi en 2000 es noste capoulié d’aro, Jaque Mouttet, que 
prendra sa seguido coume baile dou Felibrige. 

Lou roumansié 


Péire Vouland moustré tambén soun 
gaubi literari en publicant, en 1972, 
is edicioun Julliard, un di mai grand 
editour, un libre en francés, La pipe- 
line. Sus la cuberto éro marca: 
« roman provencal ». 

En segoundo de cuberto |’autour se 
preséento emé l’umour que _ ié 
couneissén. Dis que poussedis ges di 
qualita que fau per deveni un 
; : €, escrivan celébre bord qu’a pas 
eiserca trento-sidis mestié, qu’a de mour ourtoudosso, un 
casié judiciari blanc (tout just s’un cop es passa au rouge 


qu’éro puléu aranja) e qu’a ges de signe particulié. 

Lou rouman se debano a-n-Aigueboulido-sus-Duran¢o qu’es, 
segur, soun Caumont emé soun Cabaret-Nou e a 
Coucourdon, qu’es en realita Mouriero (ounte li mousco 
pougnon) lou vilajoun enemi. Si persounage an pér noum 
Estrassebrailles, _Coucourdon, l|’Embréca,  Testodase, 
Pastounargue, Tistet de Bramofan... 

Certo lou libre es escri en francés mai la lengo prouvencalo 
i’es presénto a cado pajo. L’un di persounage, Pastounargue, 
ié coumpauso un pouémo en prouvengau dins lou biais dis 
estrofo de Mireéio : 


Déu Coumtat moun béu vilage 
Sus la Duréng¢o viéu arrage 

Soun esquino esquichado au maméu d’un roucas. 
Ennega dins la souleiado, 
Travaio touto la journado, 
Se pauso pas a la vesprado 

Quand s’envai, déu souléu, lou gros d6éu grasihas. 


A uno viéio capeleto 
Que sus sa rodo fai pauseto, 
Vergougnouso, un brisoun, de si claus de margai, 
De soun autar a crous daurado, 
De sa cadiero vermeiado. 
Aqui, li viei fan l’escalado 
Pér béure, di limbert, lou souléu a plen rai. 


A uno gléiso, uno coumuno 
E li rasin fan sa fourtuno. 
Fau véire li pelot a l’ouro déu marcat. 
Se meton pas a la fresquiero 
Esperon ‘qui sénso cadiero 
Tout dre darrié la jardiniero 
Lou franchimand dou nord que s’adus pér croumpa. 


Un autre cito Mistral dins lou téste : 
« Ansin fusavo la vihaho. 
La carreto destalado 

Emé si grandi rodo oumbrejavo pas liuen ; 
Téms en téms dins li palunaio 
S’entendié dinda ‘no sounaio... 

E la machoto que pantaio 
Au cant di roussignou apoundié soun plagun ». 


Un agént de la CIA (l’agénci americano de rensignamen) 
recito a-z-auto voues uno cansoun dou troubadour Bertrand 
de Born alor que lou prefet de |’endré, quand ié parlon de 
Bertrand de Born dis: « Faudra arresta aqueste gusas qu’es 
lou chéfe de la rebelioun. » 


Poudrian cita coume aco un mouloun de referénci a la lengo 
prouvencalo e segur que per avaloura d’a founs lou libre de 
Péire Vouland vau miés counéisse la lengo nostro. 


Péire Vouland aurié pouscu escriéure d’autri libre en francés 
mai fugué decaupu pér lou mounde de !’edicioun. 


La toupounimio de Cano 


e de soun relarg 

En 2010 Péire Vouland publiqué soun 
darrier oubrage intitula: «Etude de 
toponymie régionale : Origine, 
signification et histoire des noms de lieux 
de Cannes et du Bassin Cannois ». Es un 
libre redegi en francés qu’dufrié a la vilo 
de Cano e au deputa-maire Bernat 
Brochand en ié disént: « ... Avec l’espoir 
d’attirer votre attention sur les derniers 
monuments de nos anciens dges, ultimes vestiges de notre 


Pierre Vouland 

authentique passé. Ils méritent d’étre connus, maintenus, 
entretenus, soignés et... restaurés. » 

Quand lou libre crebé l’idu Péire Vouland m’escrigué, 
en lengo nostro, que : /a toupounimio [ero] un biais coume un 
autre per faire véire is « estrangié » que - i’a pas tant de tems 
qu‘aco - la lengo proumiero, la lengo naturalo di Canen de 
souco ero lou prouvencau. 

Sus la quatrenco de cuberto lou libre i’éro presenta 
en disént qu’aqueste travai universitari que mesclo l’umour 
ala sabentiso résto simple, clar e agradiéu de legi e que segur 
fara mounta au céu touti aquéli que nosto istori interésso 
bord qu’adus uno visto duriginalo e pivelanto sus noste 
passat ancian. 

Que l’umour siegue present dins l’oubrage n’en 
dounarai que dous eisémple: lou proumié ounte 
disié : « Quouro atroves pas la racino d'un mot afiermo sénso 
parpeleja qu’es un mot ligure. Passaras per un grand sabent, 
que la fausso sciénci es coume lou faus diamant, briho souvent, 
autant que l’autro », ‘autre ounte destriavo pér Cano dos 
pountannado: «lavans Homo britannicus e l'aprés Homo 
britannicus », fasént referénci a l’arribado a Cano de Lord 
Brougham. 

Dins soun introuducioun disié que se demandas, pér 
eisémple, i gent quau éro aquest Espagnou que ié disien Jan 
e qu’avié de pin a-n-Antibo aurés de la part de voste auditori 
de reacioun diverso, countraditori enjusco sousprenénto. 
D’tni vous fissaran d’un biais estrange e a sa lucado, miech- 
amoussado, mié-néco, poudrés ié nifla que li significacioun 
perdudo di noum de lio trévon pas si niue e passarés a sis iue 

per quaucun de bijarre. D’uni, pas tant bén educa, vous faran 
coumprendre que _ s’en_ estrafichon! Mai un_ cop 
l’estounamen passa, la maje part vous diran : « Bé, alor, aco 
vou dire quaucaren ? » 

La toco de Péire Vouland éro de faire counéisse i Canen 
listori moudésto, de cop que i’a escoundudo, de soun 
terraire a través aquésti noum de lio. 

Adounc es subre-tout un oubrage de vulgarisacioun que 
s’adréisso pas is especialisto mai en touti lis ome de judice e 
tambén is autre. L’autour rapelavo pamens que la 
toupounimio es uno sciénci espinouso e reguergo e que se 
metre a la pourtado dou leitour qu’es pas d’esperimen es un 
eisercice tihous. 

Es pér aco que coumenco lou libre pér un chapitre sus la 
toupounimio e sis engano, que douno de cacougrafio, de cop 
que i’a coungoustouso, coume /ou Gorjan qu’es devengu lou 
Gou-de-Jouan vo, mai couneigudo coume lou _ cou-de- 
Lousabipa vo la Bastido-Eslamioune. Dis tambén qu’a Cano, 
i’a uno carriero di Souisse: au verai antan s’apelavo « di 
suis » [sui] que voulié dire «di bourdiho», e apound: 
« Quand pensas que lis Elvecian soun reputa li gént li mai 
propre dou mounde... » 

Dins lou libre Péire Vouland a recampa mai de 700 
toupounime coumparti en chapitrecoume : |l’istori, la 
naturo, lou campas, la mar, la vilo. 

Basto un oubrage saberu a la pourtado de touti coume li 
sabié tant ben escriéure. 


Al 


La despartido 


Dins li darriéris annado de sa vido Péire Vouland agué de 
proublémo de santa, tambén flaqué dins sis ativeta. Pamens 
resté president de Cannes Université fin-qu’en 2014 e n’en 
fugue piéi presidént ounourari. 

Me souveéne que Péire Vouland m’avié counvida per la fésto 
que Cannes Université avié ourganisado per sa retirado. Lou 
deputa de Cano, moussu Bernat Brochand, avié lis iue 
brumous quand fagué sa dicho e pér presént fugué pourgi a 
Péire uno edicioun duriginalo di Parpaioun Blu de 
Bonaparte-Wise. 

Lou darrier article de Péire fugué publica dins li Nouvello de 
Prouvenco en 2014. Ié disié que dounavo soun grum de sau 
dins lou debat amicau qu’6upausavon aquéli que disien « li 
pelous » e li que disien « li poilu » pér designa li coumbatént 
de la Proumiero Guerro moundialo. Ié countavo qu’uno tanto 
de Caumount, nascudo au siécle dés-e-nouven, ié disié: 
« Fasian de besougno per li poilu », alor que per elo « li pelous 
eron de gent plen de péu. » 

Péire Vouland defunté a Cano lou dimenche 8 de febrié 2015. 
Sus l’assabé la famiho aurié pouscu ié marca manto uno 
ligno ; n’i’avié qu’uno : Majoral du Félibrige. 

Lis Oumage dins lou journau WNice-Matin fuguéron 
nombrous: lou direitour de Cannes Université, lou felibre 
Marc Liautaud, escrigué : « Un cop de mai la Camardo a pica, 
que l’estello dou Felibrige brihe a jamai pér éu»; lou 
presidént de Cannes Université, moussu Enmanueél Voisin- 

Moncho, evouqué l’ome a l’esperit preclar, estima de téuti e 
que sa mort laisso un grand vuide. Quant au maire de Cano, 
David Lisnard, parlé de l’ome de la creniero blanco e déu 
verbe flouri, l’amourous di mot, lou passaire d’idéio 
qu’amavo claro e tant que _ poussible prouvengalo, 
apoundegué que soun militantisme dins aqueste relarg avié 
tout au cop la rigour universitari e |’inteligénci d’uno sano 
duberturo is autre e au mounde e acabé en lengo nostro 
per aquéli mot : « Adiéu Péire, gardaren toujour a I’esperit 
l’ome saberu que fuguéres e ta couneissénco de la vilo 
qu’‘amaves tant. » 

L’éufice religious se debané lou divéndre 13 a la gléiso 
Nosto-Damo-di-Pin de Cano qu’éro coucouluchado. Lou 
clavaire dou Felibrige, Gui Revest, aqui, ié rendegué un bel 
oumenage. 

Piéi Péire partigué pér sa darriero demoro dins lou 
cementeéri de soun Caumount. Aqui davans lou cros, pér la 
bouco d6éu majourau Jan-Marc Courbet, lou Felibrige ié fagué 
sis adessias. 

Quauqui mes aprés, coume chasque an, au mes de setémbre, 
se debané la rintrado soulenno de Cannes Université que 
fugue counsacrado a Péire Vouland. Lou capoulié Jaque 
Mouttet n’en fugué lou counvida d’ounour e largué uno dicho 
espetaclouso ounte lancé: « Un ome d’acioun, un mistralen 
que met touto sa voio a oubra de touti li biais. A dins l’amo de 
metre sa coumpetencie sa fe au service de la Causo - ansin lou 
presentavon si peirin au majouralat » e acabé pér aquésti 
mot que reprendrai a guiso de counclusioun : « Darrier un er 

risoulént, s‘impausavo lou lenguisto, lou saberu, l’ome de 
counvicioun. » 


Ai de gramacia touti aquéli que m’an ajuda pér prepara 
aqueste laus, majamen madamo Vouland que me durbigué a 
brand lis archiéu de soun espous. Ié siéu devént e l’assegure 
de ma prefoundo amista. 


Pér acaba vous dirai que siéu fiér de sucedi a-n-aqueste 
saberu, aqueste sabentas e dirai em’éu que siéu fiér d’éstre 
dins aqueste Felibrige qu’es la coumunioun ferverouso 
d’ome e de femo vengu d’ourizount diferént mai liga pér un 
meme ideau: la glori dou terraire. 

ENSIGNADOU 


L’ENSIGNAIRE E LOU PEDAGOGUE .............. 


L’ensignamen dins lou segoundari 
L’ensignamen al’universita 
L’ensignamen a Cannes Université 


LI COUNFERENCI, LI COUMUNICACIOUN 
E LI PUBLICACIOUN ju... eeeeeenees 


LA LENGO E LOU LENGUISTO.\.. eee seeeeeeees 


LOU POUETO E LI CANSOUN ....e.ceccseeeeseseeeese 


LA TOUPOUNIMIO DE CANO E DE SOUN RELARG... 
SA DESPARTIDO ou... eee 


Annéisso : Li cansoun de Péire Voulanid ............ 


Annéisso emé l’amablo autourisacioun de M. Gui Bonnet 

Textes originaux ou adaptations provengales* de 
Pierre VOULAND 
Musique de Guy BONNET et autres compositeurs 
Disques enregistrés par Guy BONNET sauf ** 


Titre : MOUN MIEJOUR. Mon Midi (1976) 

Interpreéte : Guy Bonnet 

Paroles de Pierre Vouland / Musiques de Guy Bonnet 

Sur disque 33 tours et compilation double CD (PANCARO MORT - 1996) 


1-Iéu siéu dous Moi je suis deux 

2- Ma fiho poulido Ma fille jolie 

3-Quouro boufo Quand il souffle 

4-La complancho di pauri pastre La complainte des pauvres bergers 
5-De fiho ansin Des filles pareilles 
6-Moun Miejour Mon Midi 

7-Nouvé de nosti tems Noél de notre temps 
8-Un camp bataié Un champ de bataille 
9-La fésto La fete 

10-Brave Tounin Brave Tonin 
11-Prouvengau parlaren Provencal nous parlerons 


** Titre : MOUN PAIS ME FAI BESOUN (1978 ou 79) 
Interpreéte : Julio 

Paroles de Pierre Vouland / Musiques de Guy Bonnet 
Sur disque 33 tours 


1-La poulca di buldousér La polka des bulldozers 

2-Mistral se vesiés Prouvénco poulido Mistral si tu voyais la jolie Provence 
3-Lou masclas Le "mec". 

4-Jamai de la vido Jamais de la vie 

5-Digo-me man ! Dis-moi maman ! 

6-Moun pais me fai besoun J’ai besoin de mon pays 


7-In excelsis gloria ! In excelsis gloria ! 
8-Se trapejon Ils se piétinent 
9-Moun grand Mon grand-pére 
10-Ma Prouvengo a iéu Ma Provence a moi 


Titre : GUY BONNET (1979) 

Interpreéte : Guy Bonnet 

Paroles et adaptations de Pierre Vouland / Musiques de Guy Bonnet 
Sur disque 33 tours et compilation double CD (PANCARO MORT - 1996) 


1-Sian pancaro mort ! Nous ne sommes pas encore morts 
2-Vous dirai pas soun noum Je ne vous dirai pas sonnom 

3-Un paréu de bano Une paire de cornes 

4-Li viéi vilage Les vieux villages 

5-Jougant dou flahutéu * Jouant du fliteau 

(Paroles de Jean-Pierre Lang, adaptation provencale de Pierre Vouland) 

6-Lou gardian Le gardian 

7-Fau te boulega Il faut te remuer 

8-La font * La source 


(Paroles de Guy Bonnet, adaptation provencale de Pierre Vouland) 


Titre : LOU DESMAMA. Le sevré (1981) 

Interpreéte : Guy Bonnet 

Paroles et adaptations de Pierre Vouland / Musiques de Guy Bonnet 
Sur disque 33 tours et compilation double CD (PANCARO MORT - 1996) 


1-Rima, crema, brula Grillé, flambé, brilé 

2-Lou desmama Le sevré 

3-La vendémio * Les vendanges 

(Paroles de Guy Bonnet, adaptation provencale de Pierre Vouland) 

4-Elo emé iéu * Elle et moi 

(Paroles de Guy Bonnet, adaptation provencale de Pierre Vouland) 

5-Miréio, li nouvéu demandaire Mireille, les nouveaux prétendants 
6-Lou téms di cerieso * Le temps des cerises 

(Paroles de Jean-Baptiste Clément, adaptation provencale de Pierre Vouland) 
7-Fau pas biqueja Faut pas bricoler 


8-La ferrado La ferrade 


Titre : AVIGNON, AVIGNOUN (1985) 
Interpreétre : Guy Bonnet 
Sur disque 33 tours et compilation double CD (PANCARO MORT - 1996) 


1-Quouro avén que |’amour * Quand on n’a que 
l'amour 
(Paroles et musique de Jacques Brel, adaptation provencale de Pierre Vouland) 


** Titre : LA PASTORALE DES ENFANTS DE PROVENCE (1980 ou 96) 
Interpretes : Les enfants de la maitrise de l’Opéra Théatre d’Avignon 
Paroles de Pierre Vouland / Musiques de Guy Bonnet 


Sur disque 33 tours et CD 

1-L’ange e lou pastrihoun L’ange et le petit pdatre 
2-Cor dis angeloun Choeur des anges 
3-Magali e soun fraire Magali et son frére 
4-Cansoun dou paisanot Chanson du petit paysan 
5-Andriéu a resoun André a raison 
6-Parten téutis ensén Partons tous ensemble 
7-Cansoun déu petachous Chanson du peureux 
8-Fasen la cadeno Faisons la chaine 

9-Touti soun dins la bastido Ils sont tous dans la bastide 
10-Cansoun dé6u mut Chanson du muet 
11-Alégre ! Alégre ! Joie! Joie! 


Titre : NOEL EN PROVENCE (2004) 

Interpreéte : Guy Bonnet et le groupe vocal Arc-en-ciel 

Paroles et adaptations de Pierre Vouland / Musiques de Guy Bonnet 
Sur CD 


1-Aquelo estello Cette étoile 
2-Alégre ! Alégre ! Allégresse 
3-In excelsis Gloria In excelsis gloria 


4-Nouve de nosti tems Noél de nos temps 


